Κομμουνιστική Πρωτοβουλία Κύπρου

Η **Κομμουνιστική Πρωτοβουλία Κύπρου (ΚΠΚ)** () αυτοπροσδιορίζεται ως σωματείο με πολιτικό χαρακτήρα, μαρξιστικής-λενινιστικής τοποθέτησης, στην Κύπρο. Στους στόχους του περιλαμβάνεται η κάλυψη του πολιτικού κενού της κυπριακής κοινωνίας και να αποτελέσει δύναμη συσπείρωσης για τους αγώνες της εργατικής τάξης και των ευρύτερων λαϊκών στρωμάτων.

## Ίδρυση
Το Σωματείο με την πλήρη ονομασία **«Κομμουνιστική Πρωτοβουλία Κύπρου, για την ανασυγκρότηση του εργατικού και λαϊκού κινήματος»** προέκυψε μετά την ιδρυτική γενική συνέλευση που πραγματοποιήθηκε στην Λευκωσία, στις 2 Δεκεμβρίου 2023. Στο καταστατικό, που εγκρίθηκε από τα μέλη της αναφέρεται, μεταξύ άλλων, ότι στο δίλημμα *«σοσιαλισμός ή βαρβαρότητα»* η απάντηση είναι *«εμείς δε συμβιβαζόμαστε με τη βαρβαρότητα»*.

### Ηγεσία
Διοικείται από εννεαμελές Διοικητικό Συμβούλιο, που εκλέχτηκε από την γενική συνέλευση. Στις 7 Δεκεμβρίου 2023 συνεδρίασε και συγκροτήθηκε σε σώμα:
*Εκτελεστικός Γραμματέας: Χρίστος Κουρτελλάρης
*Οργανωτικός Γραμματέας: Λέανδρος Σαββίδης
*Γενικός Γραμματέας: Μάριος Ιωάννου
*Ταμίας: Άντρη Λουκά
*Μέλη (αλφαβητικά): Αλέξης Αντωνίου, Χρυσάνθη Επιφανίου, Νικόλας Νικόλα, Γιάννης Σωκράτους, Μαρία Σωκράτους

## Βασικές αρχές
Η Κομμουνιστική Πρωτοβουλία Κύπρου αγωνίζεται απέναντι σε κάθε συστημική δύναμη και τους υφιστάμενους αρνητικούς συσχετισμούς. Στέκεται απέναντι στις λογικές ταξικής συνεργασίας, «εργατικής ειρήνης» και αστικής διαχείρισης του καπιταλισμού και παλεύει για αποδέσμευση από τον ιμπεριαλιστικό οργανισμό της Ευρωπαϊκής Ένωσης, για την ειρήνη, ενάντια σε κάθε ιμπεριαλιστικό πόλεμο, τις αιτίες και τις συνέπειές του για τους λαούς και τις συνδεδεμένες με τον ιμπεριαλισμό στρατηγικές επιλογές της αστικής τάξης.  Αναλαμβάνει πρωτοβουλίες και αναπτύσσει πλατιά συζήτηση για τη σχέση του ανθρώπου με το περιβάλλον, για δωρεάν δημόσια παιδεία και υγεία, για πολιτισμό και αθλητισμό που θα ανταποκρίνονται στις λαϊκές ανάγκες της εποχής μας και τη λαϊκή ευημερία.

Σχετικά με το Κυπριακό, η Κομμουνιστική Πρωτοβουλία Κύπρου δίνει ιδιαίτερη σημασία στην διάστασή του ως ένα διεθνές πρόβλημα εισβολής και κατοχής από την Τουρκία και ξένων ΝΑΤΟϊκών ιμπεριαλιστικών επεμβάσεων. Εκτιμάται ότι αυτές οι επεμβάσεις εργαλειοποίησαν και ενίσχυσαν τον εθνικισμό-σωβινισμό, με αποκορύφωμα το δίδυμο έγκλημα του προδοτικού φασιστικού πραξικοπήματος και της τουρκικής εισβολής. Όπως αναφέρεται στην ταυτότητα της ΚΠΚ *αυτή η δράση οδήγησε στη βίαιη διαίρεση της χώρας και του λαού μας, [[Ελληνοκύπριοι|Ελληνοκύπριους]] και [[Τουρκοκύπριοι|Τουρκοκύπριους]]*. Παράλληλα υπογραμμίζεται ότι στη λύση θα πρέπει να θεσπίζονται η καθιέρωση αρχών και θεσμών που συγκρούονται με κάθε μορφή διάκρισης και ιδιαίτερα του εθνοτικού διαχωρισμού. 

*«Η αναγκαία και επιτακτική λύση θα θέτει ως προαπαιτούμενο ο λαός να είναι κυρίαρχος αφέντης σε μια ακέραιη, ανεξάρτητη, ελεύθερη από εγγυητές, ξένα στρατεύματα και διαχωρισμούς, επανενωμένη πατρίδα»*, υπογραμμίζεται χαρακτηριστικά στο καταστατικό της Κομμουνιστικής Πρωτοβουλίας Κύπρου.

## Παραπομπές


Κατηγορία:Κυπριακά πολιτικά κόμματα
Κατηγορία:Κομμουνιστικά κόμματα στην Κύπρο
Κατηγορία:Αντικαπιταλιστικά κόμματα
Κατηγορία:Ευρωσκεπτικιστικά κόμματα
Κατηγορία:Κομμουνιστικά κόμματα
Κατηγορία:Μαρξισμός-Λενινισμός
Κατηγορία:Αριστερά κόμματα
Κατηγορία:Προοδευτικά πολιτικά κόμματα